El Poble Valencià contra la corrupció
Channel: Auditoria Ciudadana
Date: 04/02/2016

El Poble Valencià contra la corrupció. Diumengue 7 de febrer 18h. Pl Ajuntament València

Manifest:

Volem manifestar la nostra inquietud i indignació respecte als següents fets. El poble
valencià no és un poble corrupte, per molt que ens vulguen estigmatitzar com a tal
des dels poders mediàtics, al contrari, hem patit i estem patint les conseqüències de
les polítiques d’austeritat, del robatori i de l’espoliació sistemàtica del patrimoni públic del
poble valencià per part d’uns pocs arribistes des de les institucions.

Les classes populars i el poble treballador del País Valencià haurem de pagar un
cost molt alt durant generacions per tractar de revertir el dany social i econòmic que
ha generat la corrupció sistemàtica, que s’ha donat mitjançat la instrumentalització
institucional d’una minoria de dirigents polítics que han pervertit la política i hegemonitzat
de manera mafiosa, com una trama criminal organitzada, per tal de delinquir i poder
finançar il·legalment el PP, saquejant els diners públics i aprofitant-se’n individualment.

En aquests moments hi ha alguns jutges i jutgesses que s’han arremangat en la lluita
contra la corrupció, però no hem d’oblidar que altres voltes el poder judicial, sovint dirigit
des del poder polític, ha mirat cap a una altra banda i ha propiciat de forma directa una
certa connivència i impunitat, amb la complicitat d’alguns mitjans de comunicació i alguns
sectors servils. Per això, el poble esperem que s’arribe fins al final en la lluita contra la
corrupció i exigim que es creen mecanismes de transparència a les administracions, així
com que es posen marxa auditories ciutadanes i públiques perquè cap cas, passat, present
o futur, quede impune, dotant a la societat valenciana de les eines necessàries per a
lluitar contra la corrupció, els corruptes i els agents corruptors propis de l’actual sistema
capitalista neoliberal.

Exigim justícia i la depuració de tots els casos de corrupció al País Valencià perquè els
polítics que han robat tornen tots els diners, siguen inhabilitats i tinguen les sancions
penals corresponents, així com que s’investigue si el finançament il·legal del PP per si es
pot invalidar els resultats electorals.

Exigim que les institucions valencianes (Consell, Diputació i Ajuntament) es personen en
els processos judicials, com a acusació, per ser la veu de les valencianes i valencians en
aquests.

És necessari que la figura de l’aforament polític en casos de corrupció no siga la
coartada per a no ser jutjats i condemnats com en el cas de Rita Barberá. Per això,
demanem a les Corts Valencianes que convoquen un Ple Extraordinari per revocar el
seu nomenament com senadora territorial. Ni aquesta persona ni altres imputades o
investigades poden continuar representant el nostre poble en cap institució.

Manifestem la nostra voluntat de continuar treballant per denunciar la corrupció
sistèmica i l’espoli continu que pateix la nostra societat. Uns diners que s’han llevat de
la cooperació internacional, l’educació, la sanitat, l’atenció a les persones dependents, la
lluita contra les violències masclistes i de gènere, la generació d’ocupació… És a dir, han
furtat els diners que s’havien de destinar a posar fi a les desigualtats socials i a millorar
la vida dels valencians i les valencianes.

Manifestem la necessitat de l’organització i la mobilització de la societat valenciana
per denunciar tots els casos de corrupció, vinguen d’on vinguen, i per bastir un ample
moviment social que avance envers una societat i un país més lliure i igualitari. Davant la
corrupció, tolerància zero.

Per tot això, convoquem des de les plataformes de la societat civil valenciana a la
manifestació el diumenge 7 de febrer de 2016, a les 18h a la plaça de l’Ajuntament de
València.

Per a continuar amb aquesta lluita, convoquem des de les plataformes de la societat civil
valenciana una reunió oberta per al proper dimarts 9, a les 19h a la seu de Ca Revolta.